голям и не следва да се използва при оценката на търсенето на AFRP за автомобилни HEX в Съюза. В този контекст Комисията прецени, че стойността на прогнозното търсене, предоставена от ЕА, както е посочено в съображение 103, е по-подходящо, тъй като се отнася единствено до ЕС и се основава на достатъчно актуален доклад на IHS Markit, който, както е посочено в съображение 90, Valeo счита за по-добър източник от Ducker и LMC.
 (98)
 След окончателното разгласяване TitanX заяви, че прогнозата на Комисията за търсенето не е актуална и не взема предвид търговските превозни средства. То се позова на Европейския зелен пакт и на обявените законодателни предложения, насочени към намаляване на емисиите на парникови газове по принцип и в частност в автомобилния сектор. В този контекст то посочи, че новите цели за емисии ще ускорят темпото на електрификация в автомобилната промишленост и ще доведат до повишаване на търсенето на AFRP за автомобилни HEX. В тази връзка то прикани Комисията да разгледа прогнозата на Valeo за търсенето, посочена в съображения 89 и 104.
 (99)
 Що се отнася до твърдението на TitanX, свързано с търговските превозни средства, както е посочено в съображение 115, Комисията взе предвид само 85 % от средния обем на доставките за ЕС, предвидени за транспортиране, за да направи консервативна оценка на търсенето само на леките превозни средства. При това положение останалите 15 % включваха доставките, предвидени за търговските превозни средства. При отсъствието на информация за различни изводи в това отношение или доказателства относно бъдещото търсене на търговски превозни средства беше преценено, че промишлеността на Съюза разполага с достатъчен капацитет да задоволи търсенето в този конкретен сектор. Поради това твърдението беше отхвърлено.
 (100)
 След допълнителното разгласяване Valeo и CLEPA оспориха подхода на Комисията да изключи от своите изчисления производството на автомобили в държави като Турция, Русия и Обединеното кралство. В тази връзка Valeo заяви въз основа на статистическите данни на Евростат и на свои собствени данни, че има значителен износ на компоненти за HEX към Русия, Турция и Обединеното кралство. Освен това то изказа твърдението, че производството на компоненти за HEX в тези държави е много ограничено и те разчитат силно на внос от Съюза. На свой ред CLEPA заяви, че на производството на превозни средства извън Съюза се пада значителен дял от производството на доставчиците на автомобили в ЕС и че извън ЕС капацитетът за производството на автомобилни HEX е ограничен. CLEPA заяви също така, че делът на частите от ЕС или на добавената стойност на ЕС в автомобилите, произведени в Обединеното кралство, Русия или Турция е значителен. Поради това CLEPA заяви, че износът генерира значителни приходи за доставчиците на автомобили от ЕС и че производството на доставчиците на автомобили не следва да се определя от производството на превозни средства в самия ЕС, а да е съобразено и с по-широкия регион. Въз основа на това Valeo и CLEPA посочиха, че търсенето на AFRP за автомобилни HEX следва да се основава на действителните потребности на производителите на автомобилни HEX, независимо от направлението на техните продукти. Освен това Valeo посочи, че